我哋設計新產品、服務或者業務嗰陣
你永遠都唔會知道點嘅設計先為之好
除非你行出去望吓啲人用成點
次次行過倫敦海伯里公園嗰陣
呢個念頭都會自動彈出嚟
嗰度超靚
有個好大嘅綠化空間
側邊有一迾喬治王朝風格嘅建築
但中間零零舍舍有條泥路
好明顯啲人唔想氹氹框啦
佢哋想走捷徑
於是乎自己行咗條路出嚟
我哋會叫呢個做「公眾期望嘅走法」
咁樣嘅走法往往都受歡迎
而我都覺得呢啲捷徑好正
因為佢哋說明咗設計 同用家體驗往往有出入
但呢一刻，希望大家唔好話我
因為陣間你會見到好多 同「捷徑哲學」有關嘅嘢
今日，我揀咗三個幾得意嘅故仔
分享吓佢哋對於我
做設計嗰陣有啲咩啟發
第一個响巴西首都，巴西利亞
提醒到我嘅係
有時設計就係用最直接嘅方法 嚟滿足人嘅需要
巴西利亞係幾正㗎
五十年代由建築師尼邁爾規劃設計
當其時因為航空業好發達
所以佢將巴西利亞規劃成飛機咁嘅外形
唯一頭痛嘅係
佢將好多重要政府建築 擺响駕駛艙嗰個位
當你放大嚟睇，响城市正中心
紅色點嗰度
你會見周圍都穿插住一條條嘅小捷徑
度度都係
佢哋自以為個設計好有前瞻性
以為第時人唔使再用對腳
揸架車就可以四圍去
所以斷定第時唔需要任何行人路
但現實話我哋聽，我哋需要行人路
呢拃捷徑全部都好危險
就攞中間嗰條嚟講
你見佢橫跨咗成 15 條行車線
所以巴西利亞嘅行人事故 比起美國啲城市平均高出五倍
一啲都唔出奇
人總係好多計仔
總係會扭盡六壬搵最快嗰條路
為嘅只係慳錢慳時間
不過唔係條條捷徑都咁危險嘅
我記得有次响希思羅機場
我哋成班都𢲷晒頭
唔明做乜免稅區中間 無端端有條行人路喺度
我估唔到嘅係
好多人唔會行左邊嗰條正式嘅路線
反而穿過右邊，自己開咗條捷徑
有個幾得意嘅問題：
班設計師見到我哋咁行法，會點睇呢？
覺得我哋好蠢？
覺得我哋好懶？
定還是會欣然接受呢？
佢哋設計咗啲路出嚟 而我哋就合力改個設計
所以我哋嘅設計要以人為本、簡單直接
因為就算你個設計唔啱用
啲用家都會改到啱為止
第二條得意嘅捷徑响加州大學
提醒我嘅係
有時最掂嘅設計係來自用家自己
大學校園總會搵到啲好正嘅捷徑
我估因為啲學生成日遲到
兼有啲小聰明
所以飆去上堂嗰陣，硬係會搵捷徑
呢間大學嘅設計師都深明此道
所以佢哋起好啲大樓之後
等一頭半個月，由啲路自然成形
然之後鋪返條路出嚟
（笑聲）
呢條橋超聰明！
事實上，直接交個波出去
你就會知道啲人其實想要乜
就好似波士頓嘅 Ayr Muir 咁
佢想開餐廳，但開喺邊好呢？
賣啲咩好呢？
於是乎佢揸住架餐車
日日駛去唔同地方
用雙頭筆寫低有咩嘢食賣
日日唔同款，試吓水溫
依家佢啲餐廳經已開到成行成市
所以話，將設計權交畀用家 其實可以好有效
第三個、亦係最尾我想分享嘅
係美國國立衛生研究院
佢提醒我，呢個世界每秒都變緊
所以我哋要順應時勢
你應該估到呢度係醫院
左上角寫住「腫瘤科」
啲病人通常會响右下角啲酒店度住
呢間醫院好以人為本
會為病人提供專車接送
但係當佢哋開始有幫病人做化療嗰陣
就留意到病人好少會搭專車
佢哋周時作嘔作悶，所以寧願行返酒店
就係咁，病人自己行咗條路出嚟
打斜呢條
病人仲叫佢做「化療徑」添
開頭醫院見到條路
仲諗住冚返層草皮上去
後尾佢哋至發現班病人好需要呢條路
所以鋪好咗條路畀病人
我哋要做嘅嘢 就係鋪好呢啲用家想要嘅路
再望返最開頭倫敦嗰個公園
條捷徑並唔係一直响度
佢之所以出現
係因為每逢有比賽
啲人就湧晒去隔籬嗰個阿仙奴球場
由右下角個地鐵站一路行行行
先有今日呢條路
如果返返去幾年前 個球場仲未起完嗰陣
我哋唔會見到條路
所以我哋要做嘅嘢 就係睇住啲路幾時出現
可以嘅就鋪好佢
正如呢幅相咁
有人整咗個欄喺路中心
其他人就嘗試向右兜過佢
仲鋪靚佢添！
（笑聲）
同時，呢啲捷徑提緊我哋
世界係變緊
每一秒都有變化
你大可以望吓幅相對岸
又有另一條小路慢慢現形
呢三條捷徑提醒我
做設計要以人為本
肯從用家角度出發 話唔定就係企業成功嘅關鍵
要體貼人嘅需要
要用最簡單嘅設計
如果你個設計唔夠直接
自自然有人會改返直佢
再講，想知啲人要啲乜
最好就將設計權交畀佢哋
齋坐响寫字樓唔會幫到你
不如行出去留意啲人需要啲乜
最後，有賴科技進步，成個世界變化萬千
冇一刻停落嚟
嚟緊呢啲捷徑肯定越見越多
我哋要做嘅，就係搵啲合適嘅小捷徑
然後將佢哋變成路
多謝大家！
（鼓掌）